
”Ainoseni, näin sekavassa ja sodan uhkaamassa maailmassa voit


tutustua minun kanssani ja minun avullani Sinussa itsessäsi piileviin nerokkaisiin luomistöihini.


Sinä olet ihme.”









Omistettu lastenlapsilleni:


Ruutille, Kaislalle,


Isalle,


Joonalle, Hilmalle,


Emmalle ja Minkalle


Kuunnelkaa juurianne,


kaivakaa sieltä vahvuutenne ja


hyödyntäkää heikkoutenne.


Katsokaa eteenpäin,


silmät, aivot ja sydän avoimina,


elämälle ja rakkaudelle.

Katse sekä menneisyyteen että myös valoisaan tulevaisuuteen


Lähdetiedot: Google


Kuvat: Windows Liven valokuvakokoelma, PNG

Leskirouva Aino lähdössä sydäntään tapaamaan






Sydänparka


Aino herää. Hänellä on heikko olo. Rytmihäiriöitäkin tuntuu olevan sydämessä. ”Taisin uupua liikaa noiden silmieni ja korvieni kanssa. Täytyy ottaa hieman rennommin”, mietiskelee Aino. Hän höristelee korviaan, koska on kuulevinaan jostakin päin heikkoa valitusta. ”Mistä ihmeestä tuollainen vikinä ja valitus voi tulla?”miettii Aino kuumeisesti. Aivan kuin tuulen valitusta. ”Onkohan tänne päässyt pieni hiiri oven raosta tai saunan ilmaventtiilistä? Joskus niinkin on käynyt”, pohtii Aino. Menee huonosta olostaan johtuen horjuen tuulikaappiin ja tajuaa, että ulko-oven takana se ääni on. Avaa oven ja havaitsee järkytyksekseen, että hänen sydänparkansa kyyhöttää ulko-oven takana. Se on surullinen ja kyynelten peitossa, mutta puhkeaa laulamaan Ainolle aidolla Jukka Kuoppamäen äänellä: Mä oon sun sydämesi, sua mä odotan.

Hyljätty


”Hyvä Jumala, sydän, miksi sinä kyyhötät täällä yksinäsi?”


”Koska sinä hylkäsit minut.”


”En minä ole sinua hyljännyt. Mistä sinä tuollaisia olet saanut päähäsi?”


”Ihan sama. En jaksa enää pohtia sitä. Mene pois. Haluan olla yksin. Yksin. En tarvitse sääliäsi.”


”Tulisitko kanssani sisälle. Tulisitko? Selvitettäisiin koko tämä sotku.”


Sydän suostuu vihdoin viimein tulemaan sisälle Ainon kanssa. Aino kietoo sydämen lämpöisen huovan sisään ja pyytää sydäntänsä kertomaan hänelle juurta jaksain koko tarinan. Hän tietää, että sydän on täynnä tunteita, ja että se on hyvin herkkä kaikille tunteisiin liittyville asioille. Sydän osaa hypätä kurkkuun, sen lyönnit pystyvät tihenemään alta aikayksikön, ja se myös sekoaa rytmissään yllättävän nopeasti.


”Jaksatko sydän, nyt kertoa minulle koko jutun alusta loppuun.”


”Eilen oli ihan tavallinen päivä. Pumppasin aivoillesi verta säännölliseen tahtiin, ja kaikki oli allright. Huomasin, että Rouva Kateenkorva oli tulossa vierailulle. En ole ollut hänen kanssaan juurikaan tekemisissä, joten hieman pelästyin ja hätkähdin hänen lähestymistään. Kuvailen sinulle nyt tapahtumien kulun mahdollisimman tarkkaan.


”Rouva kolkuttaa ovelleni. Menen avaamaan oven ja pyydän rouvaa kahville. Kohteliaasti, kuten tapoihimme kuuluu.


Puhutaan ensin niitä näitä. Sitten rouva tiedustelee minulta hieman ovela pilke silmäkulmassaan, että olenko minä havainnut mitään outoa sinun eli emäntämme viimeaikaisissa toimissa? No, en minä mitään erikoista ole havainnut. Jaa, ettekös te kuitenkin ole sydänystäviä, vai mitä? Niin ainakin minä olen ymmärtänyt, vai olenko ymmärtänyt kenties väärin? kysyy rouva ja on salaperäisen näköinen.


Hänen lausahduksensa saa minut varpailleni. Mitä rouva oikein vihjailee? Rouva hymyilee minulle tietäväisen näköisenä. Minusta tuntuu, että hän pitää minua hyväntahtoisena pikku hölmönä, jota saa käyttää hyväkseen mennen tullen.


Tiedustelen sitten, että mitä minun mahdollisesti olisi pitänyt huomata? Rouva vihjaa, että sinulla eli kehomme emännällä on hämäriä puuhia aivojen kanssa meidän muiden elinten kustannuksella. Kaikki toiset elimet ovat sen jo huomanneet. Ihmettelyjä, supatuksia ja irvailuja riittää joka suolen mutkaan asti. Ja sinä, sydän, olet muka hänen sydänystävänsä etkä tiedä mitään! hämmästelee rouva paheksuvasti. Rouva painottaa vielä hyvin voimakkaasti sanaa muka.


Rouva Kateenkorva on käynyt neuvotteluja muiden elinten kanssa, ja he ovat päättäneet, aivan vaan omasta hyvästä sydämestään, ryhtyä toimenpiteisiin minun puolestani, koska minä itse en kykene.


Koetan parhaan kykyni mukaan säilyttää pokkani rouvan edessä. Olen ikään kuin en olisi ymmärtänyt hänen vihjailujaan. Rouva siis antaa kautta rantain tietää, että sinä olet hyljännyt minut ja suunnittelet uutta elämää aivojen kanssa. Ymmärsin rouvan puheesta, että minä en olekaan enää sinun sielunkumppanisi.


Rouva ottaa laukustaan kirjelmän, pyytää minua lukemaan sen ja allekirjoittamaan mielenilmauspaperin. Hän näyttää itseensä ja toimiinsa tyytyväiseltä ja olettaa ilman muuta, että minä hyväksyn hänen suunnitelmansa ja allekirjoitan paperin.


Minä allekirjoitan paperin, vaikka en haluaisi. Enkä haluaisi olla ainakaan ensimmäinen allekirjoittaja. Olen silloin ikään kuin koko idean äiti. Rouva Kateenkorvan olisi minun mielestäni pitänyt kirjoittaa ensimmäisenä. Rouva Kateenkorvan taktiikka on kuitenkin minulle liian ovela ja hänen henkinen voimansa minulle liian vahva.”


Sydän lopettaa tarinansa.


”Mitä siinä paperissa oli?” tiedustelee Aino sydämeltä.


”Elimet uhkaavat mennä lakkoon”, vastaa sydän.


”Heillä ei ole lakko-oikeutta, koska he ovat orjia. Olethan kuullut tarinan viimeisestä ehtoollisesta. Ei ruoaksi tarkoitetulla karitsallakaan ollut lakko-oikeutta. Se oli välikappale suuressa suunnitelmassa. Niin se vaan on. Me kaikki olemme välikappaleita suuressa suunnitelmassa, ja siinä meillä ei ole lakko-oikeutta.”


”Tarkoittaako vastauksesi sitä, että sinä et olekaan hylkäämässä minua?” tivaa sydän Ainolta toiveikkaan näköisenä.


”Rauhoitu, rakas sydämeni. Minä elän vielä tätä maallista elämää. Mitään ei ole vielä tapahtunut. Sinä olet edelleen minun sydänystäväni. Sitä paitsi sinä mielestäni kuulut kosmiseen sähköverkostoon, joten hyppää kurkkuuni ja kurkusta sitten sieluni selkään ja eikun menoksi ylös taivaisiin. Sitten kun kutsu kuuluu.”

